Ego Willelmus, Dei gratia, Autissiodorensis episcopus, notum facimus tam presentibus quam futuris, nos pietatis intuitu et ob memoriam nostri annuatim faciendam, donasse et concessisse ecclesie B. Mariani et fratribus ibidem Deo servientibus, ecclesias de Lugniaco et de Molins cum presentatione capellanorum, et in eisdem ecclesiis solidos censuales, precipientes ut prescripta censa eis annuatim persolvatur a capellanis earumdem ecclesiarum, medietas in octabis omnium Sanctorum, et alia medietas infra octabam Pasche dedimus etiam eisdem Fratribus arpentum et dimidium terre ante molendina eorum de Gurgiaco, pro novem denariis censualibus in festo S. Remigii episcopo reddendis. Quod ut ratum et immobile in perpetuum permaneat, presenti scripto et sigilli nostri impressione confirmari fecimus. Hujus rei testes sunt Gaufridus abbas S. Laurentii, Hugo Senonensis archidiaconus, Bonamicus archipresbyter, magister Robertus Abolant, magister Fromundus, Willelmus sacerdos. Actum Autissiodori anno ab incarnatione Domini, M. C. LXXX.